**Hajdúszoboszló Város Önkormányzata Képviselő-testületének**

**11/2017. (IV. 20.) önkormányzati rendelete**

**az önkormányzat által nyújtott támogatások szabályairól**

Hajdúszoboszló Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, az önkormányzat szervezeti és működési szabályáról szóló 19/2014. (XI. 27.) önkormányzati rendelet 17. § (3) bekezdésében biztosított véleményezési jogkörében eljáró Hajdúszoboszló Város Önkormányzata Képviselő-testületének Igazgatási, Nevelési, Egészségügyi, Szociális Bizottsága véleményének kikérésével a következőket rendeli el:

**I. Fejezet**

**Általános rendelkezések**

**A rendelet hatálya**

**1. §**

(1) A rendelet személyi és tárgyi hatálya kiterjed arra a bejegyzett hajdúszoboszlói székhellyel rendelkező, vagy tevékenységét Hajdúszoboszló Város közigazgatási területén végző alapítványra (a továbbiakban: kérelmező), amely Hajdúszoboszló Város Önkormányzata Képviselő-testületéhez (a továbbiakban: támogatást nyújtó) támogatási kérelmet nyújt be.

(2) Támogatásban részesülhet az a kérelmező

1. amelynek kérelme megfelel az e rendeletben meghatározott feltételeknek,
2. amelynek javára az önkormányzat mindenkori költségvetési rendeletének előirányzatában címzett támogatás kerül megállapításra, és
3. amely a korábban kapott támogatással határidőre elszámolt,
4. amelynek a helyi és állami adóhatósággal szemben lejárt tartozása nincs,
5. amelynek az önkormányzat, az önkormányzat költségvetési szervei, valamint gazdasági társaságai felé nincs lejárt határidejű tartozása, és
6. bírósági eljárás alatt nem áll.

(3) A rendelet tárgyi hatálya kiterjed a képviselő-testület által, e rendelet személyi hatálya alá eső kérelmező számára nyújtott támogatásra, és az ezzel kapcsolatos eljárást szabályozza azzal, hogy az eljárás során kérelmező, a képviselő-testület, az önkormányzat bizottságai és a polgármesteri hivatal e rendelet mellett alkalmazza a vonatkozó magasabb rendű jogszabályokat, valamint az önkormányzat szervezeti és működési szabályzatát és a tárgyévi költségvetési rendeletét.

(4) Az önkormányzat a tárgyévi költségvetési rendeletében határozhatja meg azon költségvetési előirányzatát vagy előirányzatait, amelyek terhére támogatást nyújt, ellenkező esetben a támogatási összegek fedezetéül a tárgyévi költségvetés tartalékkerete szolgál.

**A támogatási eljárás**

**2. §**

(1) A kérelmező támogatási kérelmet nyújt be a polgármesternél, a képviselő-testületnek címezve, e rendelet 1. számú mellékletében meghatározott formanyomtatványon.

(2) A kérelmező a képviselő-testületi ülés eljárási szabályaira tekintettel nyújtja be a támogatási kérelmét.

(3) A kérelem tárgya olyan támogatási cél lehet, amelyet a kérelmező tevékenysége ellátása során folyamatosan, vagy eseti jelleggel megvalósítani kíván (program szervezése, kiadvány megjelentetése, stb.), és nem a kérelmező általános működésének támogatására szolgál.

(4) A kérelemhez csatolni kell

1. a közpénzekből nyújtott támogatások átláthatóságáról szóló 2007. évi CLXXXI. törvény alapján kiállított összeférhetetlenségről és érintettségről szóló nyilatkozatot;
2. a nyilatkozatot arról, hogy a polgármesteri hivatalon keresztül mely szakirodához, szakbizottsághoz nyújtott be egyidejűleg azonos célra kérelmet;
3. a nyilatkozatot arról, hogy az önkormányzat, az önkormányzat költségvetési szervei, valamint gazdasági társaságai felé nincs lejárt határidejű tartozása és nincs köztartozása.

(5) A támogatási kérelmet előzetes vizsgálat után a képviselő-testület a soron következő nyilvános, rendes ülésén tárgyalja meg külön napirendi pontként.

(6) A támogatási kérelem mellé előterjesztést készít a polgármesteri hivatal illetékes szakirodája.

(7) A kérelem előzetes vizsgálata során

1. a szakiroda megvizsgálja, hogy a támogatási kérelem megfelel-e az e rendeletben foglalt formai követelményeknek, és a vizsgálatról az előterjesztésben tájékoztatja a bizottságokat és a képviselő-testületet;
2. az illetékes szakbizottság a képviselő-testületi ülés előtt tartott ülésén megvizsgálja a támogatási kérelemben foglalt támogatási célt, és a bizottsági elnök útján javaslatot tesz a képviselő-testületi ülésen a támogatási kérelemben foglalt cél támogatása vagy nem támogatása iránt;
3. a gazdasági bizottság a képviselő-testületi ülés előtt tartott ülésén megvizsgálja a támogatási kérelemben foglalt támogatási cél megvalósításához kért támogatási összeget és a bizottsági elnök útján összegszerű javaslatot tesz a képviselő-testületi ülésen a támogatási kérelemben foglalt cél támogatása vagy nem támogatása iránt. Az összegszerű javaslat eltérhet a kérelmezett összegtől.

(8) A bizottság véleménye irányadó javaslat, amelyhez a képviselő-testület nincs kötve, a támogatási kérelemben foglalt összegnél alacsonyabb összegről is hozhat döntést, illetve a támogatási kérelmet el is utasíthatja.

(9) A képviselő-testület döntéséhez, ha azt szükségesnek tartja, indokolást is fűzhet.

(10) Pozitív elbírálás esetén a képviselő-testületi döntés tartalmazza a támogatott kérelmező nevét, a támogatás pontos összegét, a támogatási összeg pontos, a költségvetés rendeletben megjelölt forrását, valamint a támogatás célját.

(11) Pozitív elbírálás esetén a képviselő-testület döntése szerint támogatási szerződés készül e rendelet 2. számú melléklete alapján az önkormányzat és támogatott kérelmező között.

(12) A támogatási szerződés tartalmazza az elszámolásra vonatkozó szabályokat azzal, hogy a támogatott kérelmező a szerződésben foglalt határidőre részletes pénzügyi és szakmai beszámolót készít az illetékes szakirodáknak e rendelet 3. számú melléklete szerinti formanyomtatványok felhasználásával.

(13) Az önkormányzati forrásokból nyújtott támogatás együttes összege akkor sem haladhatja meg a támogatási cél tervezett költségvetését, ha a kérelmező ugyanazon cél megvalósítása érdekében több önkormányzati forrást is igényel, ezért a támogatást nyújtó a támogatás odaítélésénél figyelembe veszi kérelmező rendelkezésére álló meglévő önerőt, melyet támogatott kérelmező a kérelmében feltüntet.

**3. §**

E rendelet a kihirdetése napján lép hatályba azzal, hogy rendelkezéseit a folyamatban lévő ügyekre is alkalmazni kell.

***Dr. Sóvágó László Dr. Korpos Szabolcs polgármester megbízott jegyző***